DITTO อวดกำไร Q2 โต 64% รับรายได้ขายพุ่ง แย้มครึ่งปีหลัง ลุยบิ๊กโปรเจกต์รัฐ 5 พันลบ.
DITTO เปิดรายงานกำไรไตรมาส 2 โต 64% แตะ 63 ล้านบาท รับรายได้จากการพัฒนาและจำหน่ายระบบสำนักงานอัจฉริยะ ดันงวด 6 เดือนแรกมีกำไร 121 ล้านบาท เพิ่มขึ้น 52% ส่งซิกครึ่งปีหลัง เดินหน้าประมูลโครงการภาครัฐ 5 พันล้านบาท
DITTO เปิดรายงานกำไรไตรมาส 2 โต 64% แตะ 63 ล้านบาท รับรายได้จากการพัฒนาและจำหน่ายระบบสำนักงานอัจฉริยะ ดันงวด 6 เดือนแรกมีกำไร 121 ล้านบาท เพิ่มขึ้น 52% ส่งซิกครึ่งปีหลัง เดินหน้าประมูลโครงการภาครัฐ 5 พันล้านบาท
15 ส.ค. 2565


นายฐกร รัตนกมลพร ประธานเจ้าหน้าที่บริหาร บริษัท ดิทโต้ (ประเทศไทย) จำกัด (มหาชน) หรือ DITTO เปิดเผยถึงผลประกอบการในไตรมาส 2/2565 ของบริษัท DITTO และบริษัทย่อย ว่ามีรายได้จากการขายและบริการ 339.85 ล้านบาท เพิ่มขึ้น 83.66 ล้านบาท เมื่อเทียบกับช่วงเวลาเดียวกันของปีก่อนเพิ่มขึ้น 33% และมีกำไรสุทธิ 63.02 ล้านบาท เพิ่มขึ้น 24.63 ล้านบาท จากปีก่อนเพิ่มขึ้น 64% และผลประกอบการในรอบ 6 เดือนแรกมีกำไรสุทธิ 121.63 ล้านบาท เพิ่มขึ้น 52% เมื่อเทียบกับช่วงเวลาเดียวกันของปีก่อน
โดยปัจจัยที่ทำให้บริษัทและบริษัทย่อยยังสามารถรักษาระดับการเติบโตของรายได้จากการขายและบริการได้อย่างต่อเนื่อง เป็นผลจากการวางรากฐานในธุรกิจระบบบริหารจัดการเอกสาร (DMS) อีกทั้งในไตรมาส 2/2565 บริษัทเริ่มมีรายได้จากการพัฒนาและจำหน่ายระบบสำนักงานอัจฉริยะ เพื่อรองรับการปฏิบัติงานของหน่วยงานราชการเพื่อให้สอดคล้องกับร่างพระราชบัญญัติ (พ.ร.บ.) การปฏิบัติราชการทางอิเล็กทรอนิกส์ ในการปรับเปลี่ยนรูปแบบการบริหารงานและการบริการภาครัฐไปสู่ระบบดิจิทัลอีกด้วย
นอกจากนี้ บริษัทได้ขยายงานไปยังธุรกิจที่เกี่ยวเนื่อง โดยให้บริการด้านการรักษาความปลอดภัยทางไซเบอร์ (Cyber Security) ซึ่งเป็นการป้องกันความปลอดภัยให้แก่ข้อมูลขององค์กร โดยโครงการดังกล่าวมีระยะเวลา 5 ปี
“ส่วนที่สำคัญ รายได้จากงานรับเหมาวิศวกรรมด้านเทคโนโลยีสำหรับโครงการของหน่วยงานราชการต่างๆ โดยมี บริษัท สยาม ทีซี เทคโนโลยี ซึ่งเป็นบริษัทย่อยรับผิดชอบ ได้ปรับตัวเพิ่มขึ้น 143% จากงานโครงการใหม่ที่มีมูลค่าโครงการรวมประมาณ 950 ล้านบาท ประกอบด้วยโครงการท้องฟ้าจำลอง โครงการพิพิธภัณฑ์ และโครงการโทรมาตร เป็นต้น” นายฐกร กล่าว
อย่างไรก็ตามในไตรมาส 2/2565 บริษัทมีการขยายส่วนงานขายระบบบริหารจัดการเอกสารที่อยู่ระหว่างการพัฒนาโดยบริษัท เพื่อรองรับการปฏิบัติงานของหน่วยงานราชการให้สอดคล้องกับร่างพระราชบัญญัติ (พ.ร.บ.) การปฏิบัติราชการทางอิเล็กทรอนิกส์
สำหรับในช่วงครึ่งปีแรกรายได้หลักๆ มาจาก Backlog ที่ตุนไว้เป็นหลัก แต่ในครึ่งปีหลังจะมีรายได้จากงานที่แพลนไว้ โดยจะมีงานประมูลโครงการภาครัฐประมาณ 5 พันล้านบาท และโครงการขนาดใหญ่ของรัฐอีกหลายโครงการที่ DITTO เตรียมเข้าร่วมประมูล ซึ่งเป็นโครงการที่อยู่ในกลุ่ม Hard Tech
ขณะเดียวกัน เมื่อปลายเดือนกรกฎาคมที่ผ่านมา รัฐสภาได้ผ่านร่าง พ.ร.บ.การปฏิบัติราชการทางอิเล็กทรอนิกส์ ถือเป็นโอกาสของธุรกิจบริหารจัดการเอกสารแบบครบวงจรในกลุ่ม Soft Tech ซึ่งเป็นอีกหนึ่งธุรกิจหลัก เมื่อ พ.ร.บ. ดังกล่าวประกาศใช้ จะทำให้กลุ่มนี้มีรายได้เข้ามาอย่างต่อเนื่อง คาดว่ามูลค่าตลาดหน่วยงานราชการกว่าหมื่นล้านบาท โดยจะทยอยเข้ามา รวมทั้ง DITTO ได้เริ่มนำผลิตภัณฑ์สำนักงานอัจฉริยะซึ่งเป็นโซลูชันใหม่ออกสู่ตลาด ขณะนี้มีหลายหน่วยงานให้ความสนใจ
ส่วนในกลุ่ม Green Tech ซึ่งเป็นกลุ่มธุรกิจใหม่มีความคืบหน้าไปมากเช่นกัน โดยเฉพาะโครงการระบบควบคุมระบบคัดแยกขยะ และสร้างระบบการจัดการขยะเพื่อผลิตเป็นเชื้อเพลิง (Refuse Derived Fuel หรือ RDF) และปุ๋ยอินทรีย์ ซึ่ง DITTO ใช้เทคโนโลยีทั้ง Hard Tech และ Soft Tech เข้ามาช่วยในการแก้ปัญหาสิ่งแวดล้อมและจะโยงไปในเรื่องของ Carbon Credit ซึ่งเป็นธุรกิจเป้าหมายในอนาคตและตอนนี้เริ่มมีโครงการทยอยเข้ามาให้บริหารจัดการอย่างต่อเนื่อง
“ปลายเดือนนี้ DITTO ได้รับเกียรติจากตลาดหลักทรัพย์แห่งประเทศไทยเข้าร่วมงาน Thailand Focus 2022 เป็นปีที่ 2 ติดต่อกันตั้งแต่เข้าตลาดเมื่อปีที่แล้ว ซึ่ง DITTO เป็นหนึ่งในไม่กี่บริษัทจากตลาด mai ที่ได้รับเชิญ  โดยตนจะนำแผนงานธุรกิจของบริษัท ทั้งด้าน Hard Tech, Soft Tech และ Green Tech ไปนำเสนอให้นักลงทุนไทยและนักลงทุนต่างชาติ เพื่อทำความรู้จัก DITTO ว่ามีความพิเศษแตกต่างไปอย่างไร จะได้รู้จักมากขึ้นกว่าเดิม” นายฐกร กล่าว